** ΤΜΗΜΑ ΚΤΗΝΙΑΤΡΙΚΗΣ **

**ΤΟΜΕΑΣ ΚΛΙΝΙΚΩΝ ΚΤΗΝΙΑΤΡΙΚΩΝ ΣΠΟΥΔΩΝ**

**ΟΔΗΓΟΣ ΒΙΟΑΣΦΑΛΕΙΑΣ ΕΚΠΑΙΔΕΥΤΙΚΟΥ ΠΡΟΣΩΠΙΚΟΥ ΚΑΙ ΦΟΙΤΗΤΩΝ ΣΤΟ ΠΛΑΙΣΙΟ ΤΩΝ ΕΠΙΣΚΕΨΕΩΝ ΤΟΥΣ ΣΕ ΕΚΤΡΟΦΕΣ ΠΑΡΑΓΩΓΙΚΩΝ ΖΩΩΝ**

**Κλινική Μαιευτικής & Αναπαραγωγής**

**Χώρος στάθμευσης**

Ο χώρος στάθμευσης του λεωφορείου πρέπει να βρίσκεται εκτός της εκτροφής ή σε ειδικό χώρο στάθμευσης μακριά από τους χώρους εκτροφής των ζώων, τις εγκαταστάσεις αποθήκευσης, παρασκευής και μεταφοράς ζωοτροφών, καθώς και τις διαδρομές μετακίνησης αποβλήτων. Το όχημα πρέπει να είναι καθαρό και απαλλαγμένο από οργανική ύλη. Η είσοδος και η αποχώρηση του οχήματος από την εκτροφή προϋποθέτει υποχρεωτική διέλευση από τροχόλουτρο απολυμαντικού διαλύματος.

**Εκπαιδευτικό προσωπικό/Φοιτητές**

Το εκπαιδευτικό προσωπικό και οι φοιτητές τηρούν επιμελώς τα πρωτόκολλα αποφυγής πιθανών κινδύνων, τόσο για την προσωπική τους ασφάλεια όσο και για την αποτροπή της μεταφοράς λοιμογόνων παραγόντων. Ιδιαίτερη προσοχή δίνεται στις περιπτώσεις διαδοχικών επισκέψεων σε διαφορετικές εκτροφές. Ο χρησιμοποιούμενος εξοπλισμός απολυμαίνεται σχολαστικά πριν και μετά από κάθε επίσκεψη. Πριν από κάθε επίσκεψη, προηγείται επικοινωνία με τον υπεύθυνο της εκμετάλλευσης, ώστε να ενημερωθούν οι φοιτητές και το προσωπικό για τις ειδικές απαιτήσεις βιοασφάλειας της εκτροφής. Η είσοδος επιτρέπεται μόνο από προκαθορισμένο σημείο εισόδου. Οι επισκέπτες ενημερώνονται για τις διαδικασίες και τις πολιτικές βιοασφάλειας πριν την είσοδό τους.

Βεβαιώνεται ότι:

1. Οι επισκέπτες δηλώνουν αν έχουν επισκεφθεί άλλες εκτροφές πρόσφατα.
2. Είναι υγιείς και δεν εμφανίζουν συμπτώματα λοίμωξης (π.χ. πυρετός, βήχας).
3. Δεν έχουν έρθει σε επαφή με ζώα τις τελευταίες έξι ημέρες πριν την επίσκεψη (ιδιαίτερα σε πτηνοτροφικές εκμεταλλεύσεις).

Απαγορεύεται αυστηρά το κάπνισμα, η κατανάλωση τροφίμων, ποτών ή ροφημάτων στους χώρους παραμονής των ζώων.

**Ημερολόγιο επισκεπτών**


Πριν την είσοδο, συμπληρώνεται υποχρεωτικά ημερολόγιο επισκεπτών, με καταγραφή των εξής στοιχείων:

* Επιβεβαίωση συμμόρφωσης με τις πολιτικές βιοασφάλειας.
* Ημερομηνία επίσκεψης.
* Ονοματεπώνυμο επισκέπτη.
* Διεύθυνση επισκέπτη.
* Σκοπός επίσκεψης.
* Ημερομηνία τελευταίας επαφής με παραγωγικά ζώα.
* Ώρα άφιξης και αναχώρησης.
* Υπογραφή επισκέπτη.

**Πρωτόκολλο εισόδου εκπαιδευτικού προσωπικού/φοιτητών**

Η είσοδος του εκπαιδευτικού προσωπικού και των φοιτητών θα ακολουθεί τη διέλευση μέσω ενός σταθμού εξυγίανσης με τη διαδικασία εισόδου «τύπου Δανίας». Σύμφωνα με αυτή τη διαδικασία, οι επισκέπτες εισέρχονται στην εκτροφή μέσω προκαθορισμένου χώρου, ο οποίος λειτουργεί ως βεστιάριο. Εκεί, προηγείται η απολύμανση των υποδημάτων σε ειδικό ποδόλουτρο, ώστε να ελαχιστοποιηθεί ο κίνδυνος μεταφοράς παθογόνων μικροοργανισμών (Σχήμα 1)

* Στη συνέχεια, οι φοιτητές φορούν τη φόρμα εργασίας και ελαστικές μπότες, τις οποίες απολυμαίνουν εκ νέου σε ποδόλουτρο, πριν εισέλθουν στους κύριους χώρους της εκτροφής. Καθ’ όλη τη διάρκεια της επίσκεψης, χρησιμοποιούν γάντια μιας χρήσης για κάθε εργασία, διασφαλίζοντας την ελάχιστη δυνατή επαφή με το περιβάλλον της εκτροφής (Σχήμα 2)
* Μετά την ολοκλήρωση της επίσκεψης, τα χρησιμοποιημένα γάντια και λοιπά αναλώσιμα συλλέγονται σε ειδικούς σάκους, οι οποίοι απορρίπτονται σε καθορισμένο χώρο της εκτροφής. Τα υποδήματα καθαρίζονται και απολυμαίνονται σχολαστικά με ειδικό διάλυμα και βούρτσα, που διατίθενται αποκλειστικά για αυτό τον σκοπό (Σχήμα 3)
* Τέλος, οι χρησιμοποιημένες φόρμες τοποθετούνται σε κλειστούς πλαστικούς σάκους, ενώ πριν από την αποχώρηση, οι επισκέπτες πλένουν και απολυμαίνουν τα χέρια τους, διασφαλίζοντας την πλήρη συμμόρφωση με τις διαδικασίες βιοασφάλειας.



Σχήμα 1. Μέθοδος εισόδου «τύπου Δανίας» σε μια εκμετάλλευση (Moore, 1992)

1. Μοναδική είσοδος στις εγκαταστάσεις και αφαίρεση υποδημάτων.
2. Απορροή δαπέδου.
3. Αφαίρεση ακάθαρτων ρούχων.
4. Διέλευση από το σχαρωτό δάπεδο.
5. Πλύση και απολύμανση χεριών.
6. Προστατευτική ενδυμασία και μπότες.
7. Χρήση ποδόλουτρου πριν την είσοδο στη μονάδα.
8. Βρύση νερού με εύκαμπτο λάστιχο.
9. Εγκαταστάσεις εκτροφής.



Σχήμα 2. Προετοιμασία τύπου Δανίας



Σχήμα 3 Διαδικασία καθαρισμού με την ολοκλήρωση της επίσκεψης

**Όταν δεν υπάρχουν εξειδικευμένοι χώροι αλλαγής ρουχισμού.**

Στις περιπτώσεις αυτές ακολουθείται συγκεκριμένη διαδικασία για τη διασφάλιση της βιοασφάλειας. Ειδικότερα:

* Η είσοδος επιτρέπεται μόνο από ένα προκαθορισμένο σημείο, όπου υπάρχει σταθμός απολύμανσης. Κατά την είσοδο και την έξοδο, είναι υποχρεωτική η διέλευση από ποδόλουτρο με απολυμαντικό διάλυμα.
* Πριν την είσοδο στους χώρους των ζώων, παρέχεται μιας χρήσης φόρμα, γάντια και καλύμματα υποδημάτων. Όλα τα μέσα ατομικής προστασίας απορρίπτονται σε ειδικούς κάδους μετά την επίσκεψη. Εάν οι επισκέπτες φορούν δικά τους ρούχα, πρέπει να έχουν καθαριστεί και να μην έχουν χρησιμοποιηθεί σε άλλη εκτροφή.
* Οι φοιτητές και το εκπαιδευτικό προσωπικό πλένουν και απολυμαίνουν τα χέρια τους πριν και μετά την είσοδο στους χώρους των ζώων. Ο χρησιμοποιούμενος εξοπλισμός, όπως στηθοσκόπια και υποδήματα, καθαρίζεται και απολυμαίνεται πριν την επίσκεψη και αμέσως μετά.
* Δεν επιτρέπεται η μεταφορά εργαλείων ή εξοπλισμού από άλλη εκτροφή χωρίς προηγούμενη απολύμανση. Μετά την ολοκλήρωση της επίσκεψης, ο χρησιμοποιημένος προστατευτικός εξοπλισμός απομακρύνεται και απορρίπτεται σε κλειστούς σάκους και κάδους βιοασφάλειας.
* Τα χέρια πλένονται και απολυμαίνονται πριν την έξοδο. Εάν είναι εφικτό, συνιστάται αλλαγή ρουχισμού και υποδημάτων πριν την αναχώρηση.

**Κανόνες κατά την Παραμονή στους Χώρους των Ζώων**

Κατά την παραμονή του διδακτικού προσωπικού και των φοιτητών στους χώρους της εκτροφής διασφαλίζεται ότι:

* Περιορίζονται οι μετακινήσεις των επισκεπτών μόνο στις αναγκαίες περιοχές, χωρίς περιττή επαφή με τα ζώα.
* Διατηρούνται αποστάσεις από ασθενή ή ευάλωτα ζώα για αποφυγή διασποράς παθογόνων.